**Urin srednji mlaz**

Adekvatan uzorak je srednji čisti mlaz prvog jutarnjeg urina. Ukoliko nije moguće sakupiti prvi jutarnji urin, prihvatljiv je i uzorak urina uzet tijekom dana, pod uvjetom da je od zadnjeg mokrenja do mokrenja tijekom kojeg će se uzeti uzorak prošlo 4 sata.

POSTUPAK:

* Oprati ruke,
* u žena: oprati vodom vanjsko ušće uretre i područje vulve, u smjeru od sprijeda prema natrag u jednom navratu (pomoću pamučne maramice ili gaze namočene u sterilnu fiziološku otopinu),
* u muškaraca: oprati vodom glans i vanjsko ušće uretre,
* ne brisati se ručnikom,
* ispustiti prvi mlaz (oko 20 ml urina),
* sakupiti sljedećih 20-30 ml (maksimalno) u sterilnu posudu pazeći da se ne dodiruje rub,
* čvrsto zatvoriti posudu i očistiti vanjski dio,
* oprati ruke još jednom,
* označiti posudu (navesti ime i prezime pacijenta/korisnika),
* uzorak odmah poslati u laboratorij s uputnicom.

NAPOMENA:

* Otvor uretre ne smije nikako doći u kontakt s dezinficijensom (npr. benzalkonij, heksaklorofen) jer je dovoljna jedna kapljica da urin postane sterilan.
* Nikada ne uzimati uzorak urina iz noćne posude ili „guske”.

Ako se očekuje da će transport do laboratorija trajati dulje od 2 sata, uzorak treba transportirati na +4 ºC za urinokulturu, a za *Cytomegalovirus* zamrznuti na -20 ºC i zamrznutog donijeti u laboratorij.

Za izolaciju uzročnika tuberkuloze (*Mycobacterium tuberculosis*) potrebno je uzeti više uzoraka, čuvati ih i transportirati u laboratorij na +4 ºC. Ako se traži pretraga iz 10 uzoraka urina potrebno ih je dostaviti u laboratorij dva puta po 5 uzoraka.

U slučaju da je zatražena pretraga urina (urinokultura) dva ili više puta, vremenski period između uzimanja uzoraka treba biti 48 sati.

Posudu za urin je moguće dobiti u Prijemnoj ambulanti MIS-a ili kupiti u ljekarni.